CELEX: C2005/315/06
Language: fi
Date: 2005-12-10 00:00:00
Title: Yhteisöjen tuomioistuimen tuomio, (suuri jaosto)  18 päivänä lokakuuta 2005 , asiassa C-405/03 (Gerechtshof te's-Gravenhagenin esittämä ennakkoratkaisupyyntö): Class International BV vastaan Colgate Palmolive Company, Unilever NV, SmithKline Beecham plc ja Beecham Group plc (Tavaramerkit — Direktiivi 89/104/ETY — Asetus (EY) N:o 40/94 — Tavaramerkkiin kuuluvat oikeudet — Tavaramerkin käyttö elinkeinotoiminnassa — Alkuperäisten tavaroiden maahantuonti yhteisöön — Tavarat, jotka on asetettu ulkoiseen passitusmenettelyyn tai tullivarastointimenettelyyn — Tavaramerkin haltijan esittämä kielto — Ulkoiseen passitusmenettelyyn tai tullivarastointimenettelyyn asetettujen tavaroiden tarjoaminen ostettaviksi tai myynti — Tavaramerkin haltijan esittämä kielto — Todistustaakka)

10.12.2005   
            
            
               FI
            
            
               Euroopan unionin virallinen lehti
            
            
               C 315/3
            
         
      YHTEISÖJEN TUOMIOISTUIMEN TUOMIO,
   (suuri jaosto)
   18 päivänä lokakuuta 2005,
   asiassa C-405/03 (Gerechtshof te's-Gravenhagenin esittämä ennakkoratkaisupyyntö): Class International BV vastaan Colgate Palmolive Company, Unilever NV, SmithKline Beecham plc ja Beecham Group plc (1)
   
   (Tavaramerkit - Direktiivi 89/104/ETY - Asetus (EY) N:o 40/94 - Tavaramerkkiin kuuluvat oikeudet - Tavaramerkin käyttö elinkeinotoiminnassa - Alkuperäisten tavaroiden maahantuonti yhteisöön - Tavarat, jotka on asetettu ulkoiseen passitusmenettelyyn tai tullivarastointimenettelyyn - Tavaramerkin haltijan esittämä kielto - Ulkoiseen passitusmenettelyyn tai tullivarastointimenettelyyn asetettujen tavaroiden tarjoaminen ostettaviksi tai myynti - Tavaramerkin haltijan esittämä kielto - Todistustaakka)
   (2005/C 315/06)
   Oikeudenkäyntikieli: hollanti
   Asiassa C-405/03, jossa on kyse EY 234 artiklaan perustuvasta ennakkoratkaisupyynnöstä, jonka Gerechtshof te's-Gravenhage (Alankomaat) on esittänyt 28.8.2003 tekemällään päätöksellä, joka on saapunut yhteisöjen tuomioistuimeen 29.9.2003, saadakseen ennakkoratkaisun asiassa Class International BV vastaan Colgate Palmolive Company, Unilever NV, SmithKline Beecham plc ja Beecham Group plc, yhteisöjen tuomioistuin (suuri jaosto), toimien kokoonpanossa: presidentti V. Skouris, jaostojen puheenjohtajat P. Jann, C. W. A. Timmermans, A. Rosas ja J. Malenovský sekä tuomarit C. Gulmann (esittelevä tuomari), R. Schintgen, N. Colneric, S. von Bahr, J. N. Cunha Rodrigues, A. Borg Barthet, M. Ilešič ja J. Klučka, julkisasiamies: F. G. Jacobs, kirjaaja: johtava hallintovirkamies M. Ferreira, on antanut 18.10.2005 tuomion, jonka tuomiolauselma on seuraava:
   
               1)
            
            
               Jäsenvaltioiden tavaramerkkilainsäädännön lähentämisestä 21 päivänä joulukuuta 1988 annetun ensimmäisen neuvoston direktiivin 89/104/ETY 5 artiklan 1 kohtaa ja 3 kohdan c alakohtaa ja yhteisön tavaramerkistä 20 päivänä joulukuuta 1993 annetun neuvoston asetuksen (EY) N:o 40/94 9 artiklan 1 kohtaa ja 2 kohdan c alakohtaa on tulkittava siten, että tavaramerkin haltija ei voi kieltää pelkkää tavaramerkillä varustettujen alkuperäisten tavaroiden tuontia yhteisöön ulkoista passitusmenettelyä tai tullivarastointimenettelyä käyttäen, kun tavaroita ei ole jo aiemmin laskettu liikkeelle yhteisössä kyseisen tavaramerkin haltijan toimesta tai hänen suostumuksellaan. Tavaramerkin haltija ei voi asettaa kyseisten tavaroiden ulkoiseen passitusmenettelyyn tai tullivarastointimenettelyyn asettamisen edellytykseksi sitä, että tavaroiden saapuessa yhteisön alueelle on jo vahvistettu niiden lopullinen määränpää kolmannessa maassa esimerkiksi kauppasopimuksen nojalla.
            
         
               2)
            
            
               Direktiivin 89/104 5 artiklan 3 kohdan b alakohdassa ja asetuksen N:o 40/94 9 artiklan 2 kohdan b alakohdassa tarkoitetut käsitteet tavaroiden ”tarjoaminen” ja ”liikkeelle laskeminen” voivat kattaa sellaisten tavaramerkillä varustettujen alkuperäisten tuotteiden, jotka ovat tullioikeudelliselta asemaltaan muita kuin yhteisötavaroita, tarjoamisen ja vastaavasti myynnin, kun tarjoaminen tapahtuu ja/tai myynti toteutuu sinä aikana, kun tavarat on asetettu ulkoiseen passitusmenettelyyn tai tullivarastointimenettelyyn. Tavaramerkin haltija voi kieltää tällaisten tavaroiden tarjoamisen tai myynnin, jos se merkitsee välttämättä tavaramerkillä varustettujen tavaroiden liikkeelle laskemista yhteisössä.
            
         
               3)
            
            
               Pääasiassa käsiteltävänä olevan kaltaisessa tilanteessa tavaramerkin haltijan on esitettävä todisteet seikoista, joiden perusteella direktiivin 89/104 5 artiklan 3 kohdan b ja c alakohdassa ja asetuksen N:o 40/94 9 artiklan 2 kohdan b ja c alakohdassa tarkoitettua kielto-oikeutta voidaan käyttää, näyttämällä toteen joko se, että sen tavaramerkillä varustetut tavarat on luovutettu vapaaseen liikkeeseen, tai se, että on kysymys sellaisesta tarjoamisesta tai myynnistä, joka merkitsee välttämättä niiden liikkeelle laskemista yhteisössä.
            
         
      (1)  EUVL C 304, 13.12.2003.